Kim Ir Senas

Kim Ir Senas (ang. Kim Il-sung) (1912 m. balandžio 15 d. – 1994 m. liepos 8 d.) – Šiaurės Korėjos sukūrėjas ir pirmas jos vadovas nuo 1948 m. iki 1994 m., Šiaurės Korėjos čučhės ideologijos kūrėjas. Kim Ir Senas į valdžią atėjo 1945 m., pasibaigus Japonijos valdymui. 1950 m. Kim Ir Seno valdoma Šiaurės Korėja įsiveržė į Pietų Korėją, o tai paskatino Jungtinių Tautų, vadovaujamų JAV, intervenciją ginant Pietų Korėją. 1950 m. birželio 25 d. – 1953 m. liepos 27 d. vyko Korėjos karas. Karui atsidūrus aklavietėje, 1953 m. liepos 27 d. buvo pasirašytos paliaubos. Kim ir Senas buvo trečias ilgiausiai vadovavęs XX amžiaus ne monarchijos vadovas, ėjęs pareigas daugiau nei 45 metus.

Jam vadovaujant Šiaurės Korėja buvo įkurta kaip socialistinė valstybė su centralizuota planine ekonomika. Ji palaikė glaudžius politinius ir ekonominius ryšius su Sovietų Sąjunga. Šeštojo dešimtmečio pabaigoje ir septintajame bei aštuntajame dešimtmečiuose Šiaurės Korėjos gyvenimo lygis buvo aukštesnis nei Pietų Korėjoje, kuri kentėjo nuo politinio chaoso ir ekonominių krizių. Devintajame dešimtmetyje padėtis pasikeitė, nes nauja stabili Pietų Korėja tapo ekonomine galia, kurią skatino Japonijos ir Amerikos investicijos, karinė pagalba ir vidinė ekonominė plėtra, tuo tarpu Šiaurės Korėja patyrė stagnaciją. Išryškėjo skirtumai tarp Šiaurės Korėjos ir Sovietų Sąjungos, iš kurių pagrindinė buvo Kim Ir Seno čučhės filosofija, kuri daugiausia dėmesio skyrė korėjiečių nacionalizmui, savarankiškumui ir socializmui. Nepaisant to, šalis gavo lėšų, subsidijų ir pagalbos iš SSRS ir Rytų bloko iki SSRS žlugimo 1991 m. Prarasta ekonominė pagalba neigiamai paveikė Šiaurės Korėjos ekonomiką ir prisidėjo prie plačiai paplitusio bado 1994 m. 

Kim Ir Senas užėmė Šiaurės Korėjos premjero – pirmininko postą nuo 1948 m. iki 1972 m. ir KLDR prezidento postą nuo 1972 m. iki savo mirties, nors realią valdžią turėjo užimant Korėjos darbo partijos Generalinio sekretoriaus postą. Po mirties jis paskelbtas „amžinuoju prezidentu“, vadovaujančiu iš kito pasaulio.

 Biografija 
Gimė motinai Kim Ban Sok ir tėvui Kim Hen Čžiko, kuris buvo kaimo mokytojas, šie jam davė vardą Kim Son Čžu.
 1920 m. Kimų šeima persikėlė į Kiniją, Mandžiūriją, kur mažasis Kim Son Čžu pradėjo mokytis pradinėje mokykloje. Jau Girine, vyresnėse klasėse Kim Son Čžu įstojo į pogrindinį marksistinį būrelį, sukurtą vietinės nelegalios kinų komjaunuolių organizacijos. Būrelis iš karto buvo pagautas ir 1929 m. 17 metų Kim Son Čžu, kuris buvo pats jauniausias iš jos narių atsidūrė kalėjime, kur praleido keletą mėnesių.
 1932 m. balandžio 25 d. Kim Ir Senas prisijungė prie antijaponiško kinų judėjimo. Maždaug tuo pačiu laiku jis pasiėmė ir pseudonimą, kuriuo ir įėjo į istoriją – Kim Ir Senas (kylanti saulė).
 Pirma Kim Ir Seno žmona tapo Kim Čžon-suk, su kuria „didysis vadas“ susitiko 1936 m. kai vadovavo nedideliam būriui Mandžiūrijoje.
 1937 m. birželio 4 d. 200 partizanų vadovaujami Kim Ir Seno kirto Korėjos – Kinijos sieną ir ryte, netikėtai atakavo nedidelį miestelį Počhonbo, sunaikino vietinį žandarų postą ir kai kurias japonų įstaigas.
 1940 m. japonams pavyko sunaikinti Mandžiūrijos partizaninį judėjimą. Kim Ir Seno partizanų būrio likučiai (13 žmonių) pasitraukė į SSRS teritoriją, kur greitai gimė sūnus Kim Čen Iras.
 1942 m. viduryje Kim Ir Senas gavo Raudonosios armijos kapitono laipsnį ir buvo paskirtas vadovauti atskiros 88 brigados 1 batalionui prie Chabarovsko. Jis buvo pavaldus bataliono papulkininkiui Čžoy Baočžynui.
 1945 m. Kim Ir Senas grįžo į Korėją su majoro laipsniu. Palaikant SSRS suformavo Šiaurės Korėjos vyriausybę, tapo Korėjos darbo partijos lyderiu, o 1948 m. rugsėjį po KLDR susikūrimo tapo jos premjeru – ministru.
 1949 m. rugsėjo mėn. per gimdymą mirė jo pirma žmona Kim Čžo-suk.
 Antra jo žmona tapo Kim Son-e, kuri tada dirbo sekretore vienoje iš valstybinių įstaigų.
 1955 m. Kim Ir Senas pravedė kovą prieš pataikavimą vakarams ir didžiųjų supervalstybių dominavimą.

 Palaidojimas 
Kim Ir Seno kūnas balzamuotas ir palaidotas „Kumsysano“ memorialiniame komplekse – mauzoliejuje, kuris 1995 m. buvo įrengtas buvusioje Kim Ir Seno prezidentinėje rezidencijoje. Jis guli stikliniame sarkofage, jį gali lankyti ir turistai iš užsienio. Lankytojai eina nedidelėmis grupėmis, turi jam nusilenkti iš keturių sarkofago pusių. Kymsysano kieme saugomi kai kurie Kim Ir Seno daiktai, kaip automobilis ir asmeninis traukinys.

 Taip pat skaitykite 
 Čučhė

 Nuorodos 
 Kin Ir Sėnas: Biografinės apybraižos bandymas 

Kategorija:Šiaurės Korėjos asmenybės
Kategorija:Šiaurės Korėjos istorija